Stinus Lindgreen (RV), 2023-12-01:
Mange tak, formand.
Har vi ikke alle sammen fået nok af corona og smittetal og nedlukninger?
Skal vi ikke bare komme videre og lægge det hele bag os og i stedet se fremad?
Det kan virke fristende, men jeg vil alligevel mane til besindighed.
For kun ved at se tilbage og blive klogere står vi bedre rustet, næste gang en pandemi rammer os.
For der kommer en næste gang, også selv om vi ikke kan vide hvornår og med hvilken sygdom.
Vi i Danmark og resten af verden har været igennem nogle voldsomme år med restriktioner og vidtrækkende tiltag, der havde til formål at dæmpe smitten og føre samfundet sikkert igennem pandemien.
Det er en periode, der ofte bliver omtalt som den største krise siden anden verdenskrig.
Det var også en periode, hvor der uundgåeligt ville ske fejl, fordi vi havde et ufuldstændigt billede af, hvad vi stod midt i.
Det giver sig selv, for ingen af os havde prøvet det før, og det anerkendte statsministeren da også selv tidligt i forløbet, altså at der ville blive begået fejl.
Jeg har selv fra starten af sagt, at vi skulle samle op på erfaringerne på den anden side af epidemien.
Hvad var det rigtige at gøre, hvornår, hvor omfangsrigt, hvorhenne?
Alt det kan man først for alvor svare på, når man er på den anden side og kan se tilbage på de enkelte coronatiltag og deres effekt og sammenligne med erfaringerne fra andre lande.
Når jeg har valgt at skrive dette beslutningsforslag og jeg har skrevet til alle – alle – Folketingets partier for at høre, om man ville være med, så skyldes det ganske simpelt, at jeg finder det helt oplagt, at vi selvfølgelig skal lære af vores coronahåndtering.
Er det, fordi jeg synes, den var forkert?
Nej, det er det ikke.
Danmark har klaret sig rigtig godt på alle parametre.
Heller ikke.
Og det er netop det, der er pointen, og det er mig en gåde, hvordan man på den ene side kan erkende, at man kan har været igennem den største krise siden anden verdenskrig, og man samtidig ikke finder det relevant at samle op på erfaringerne.
Vores epidemiberedskab skal helt oplagt opdateres, hvilket er i gang netop nu.
Her virker det helt indlysende, at der skal laves en grundig og uafhængig opsamling af vores erfaringer fra corona, så vi står bedre rustet næste gang.
Hvilke tiltag havde den største smittedæmpende effekt?
Hvad var omkostningerne menneskeligt og økonomisk?
Hvad skal vi undgå at gøre næste gang?
Og hvad ville passe ved en anden sygdom med et andet smittebillede eller en anden alvorlighed?
Der er nok at tage fat på.
Hvad med udrulningen af vacciner?
Hvad var effekten af de forskellige tiltag såsom afstandskrav, begrænsning af forsamlinger, coronapasset?
Havde skolelukningerne en effekt på smittespredningen, der står mål med de negative konsekvenser?
Vi kan ikke være andet bekendt.
Dette forslag er helt oprigtigt ikke tænkt som politisk drilleri, og det handler ikke om at pege fingre, kritisere eller stille nogen til ansvar, men det handler om at lære, og at vi alle sammen skal blive klogere og samle op på de erfaringer, vi har gjort os.
Alt andet ville i mine øjne være en af de helt store undladelsessynder.
Derfor skal der lyde en stor tak til de partier, der står som medforslagsstillere, og også en stor tak til de eksperter, der var aktive under epidemien, og som jeg i aviser i går og i dag kan læse nu bakker op om forslaget.
Det er Lone Simonsen, Viggo Andreasen, Jens Lundgren og Jørgen Grønnegård, som alle sammen er fagfolk, der på forskellig vis stillede deres viden til rådighed under epidemien, og som nu samstemmigt siger, at læring og erfaringsopsamling er nødvendigt, og at vores forslag i dag er det rigtige at gøre.
Det mener jeg selvfølgelig er helt selvindlysende korrekt, og jeg håber derfor stadig på, at visse partier besinder sig, og at vi opnår en bred opbakning i Folketinget.
Tak for ordet.